የሶስትዮሽ ኮሚቴው ያካሄደው ውይይት በስምምነት ተጠናቀቀ
 የኢትዮጵያ፣ ሱዳንና ግብጽ የሶስትዮሽ ብሔራዊ የቴክኒክ ኮሚቴ በታላቁ የህዳሴ ኤሌክትሪክ ሃይል ማመንጫ ፕሮጀክት ላይ ለሚያደርገው ጥናት አማካሪ ለመምረጥ ያካሄደው ውይይት በስምምነት ተጠናቀቀ፡፡የሶስቱ ሀገራት የውሃና መስኖ ሚንስትሮችም ናይል የትብብር ማዕከል እንዲሆን እንሰራለን ብለዋል፡፡ዓለም አቀፉ የባለሙያዎች ቡድን ሪፖርትን ተከትሎ በህዳሴ ግድብ ፕሮጀክት ዙሪያ ለሚደረጉት የሃይድሮሎጂ ሲሙሌሽንና የማህበረ-ኢኮኖሚና አካባቢያዊ ጥናቶች ባለሙያ የሚመርጠው ኮሚቴ የመጀመሪያ ስብሰባውን ከመስከረም 10 እስከ 12/2007 በአዲስ አበባ አካሂዷል፡፡ኮሚቴው ሁለቱን ጥናቶች የሚያከናውን አማካሪ ለመምረጥ የሚያስችል ውይይትም አካሂዷል፡፡ብሔራዊ ኮሚቴው 12 አባላት ሲኖሩት ስምምነት በደረሰባቸው ጉዳዮች ላይ የሶስቱ ሀገራት ሚንስትሮች ስምምነት ተፈራርመዋል፡፡የግብጹ የውሃና የመስኖ ሚንስትር ፐሮፌሰር ሆሳም ሞሃመድ ሞጋዚ ሂደቱ በተፋሰሱ ሀገራት አዲስ ምዕራፍ ይከፍታል ብለዋል፡፡በሀገራቱ መካከል የመተማመንና የትብብር ምዕራፍ የሚከፍት መሆኑንም ተናግረዋል፡፡ለናይል ተፋሰስ ህዝቦች ጥቅም ለመስራት ቁርጠኛ ነን ያሉት የሱዳን የውሃና የመስኖ ሚንስትር አምባሳደር ሙታዝ ሙዛ የሀገራቱ ትብብር እንደሚጠናከር እምነታቸውን ገልጸዋል፡፡ሱዳን እስካሁንም በትብብሩ እምነት አላት ያሉት አምባሳደሩ በዚህ መንገድ ብቻ ነው ለሀገራቱ የጋራ ጥቅም የምንሰራው ብለዋል፡፡የኢፌድሪ የውሃና መስኖ ኢነርጂ ሚንስትር አቶ አለማየሁ ተገኑ የህዳሴው ግድብ ግንባታ ከተጀመረ አንስቶ ኢትዮጵያ የታችኛው ተፋሰስ ሀገራን ስጋት ለማስወገድ እየሰራች ነው ብለዋል፡፡ናይል የትብብርና የመተማመን ማዕከል እንዲሆን መስራት ትቀጥላለችም ብለዋል፡፡በዚህም ኢትዮጵያ ትብብርን ለመፍጠር የምታደርገው ጥረት እንደምሳሌ የሚቆጠር ነው ብለዋል፡፡በድንበር ተሸጋሪ የውሃ ጉዳዮች ላይ ጥናቶችን ያደረጉት የፖለቲካ ሳይንስ ባለሙያው ፕሮፌሰር ያዕቆብ አርሳኖ ስምምነቱ ኢትዮጵያ የተሳካ የውሃ ዲፕሎማሲ እየተከተለች ለመሆኗ አስረጂ ነው ብለዋል፡፡የኮሚቴው ቀጣይ ስብሰባ በመጪው ጥቅምት በግብጽ ካይሮ እንዲካሄድም ተስማምተዋል፡፡ (ኢብኮ)